[Video] Leerling glo by Hoërskool Parys aangerand‘n Skermskoot uit die video. Die Hoërskool Parys in die Vrystaat betreur ŉ voorval wat Maandag in ŉ gr. 9-klaskamer by die skool plaasgevind het waarin een leerling glo ŉ ander aangerand het. ŉ Selfoonvideo is van die voorval geneem en wyd op sosiale media versprei, wat vele reaksie ontketen het. In die video kan ŉ mens sien hoe die een leerling ŉ ander daarvan beskuldig dat hy hom met iets gegooi het. Ná ŉ vurige woordwisseling gryp die seun die ander leerling en gooi hom op die vloer neer, waarna hy hom slaan en skop voordat die juffrou tussenbeide tree. Lucien van Zyl, die skoolhoof, het Maandag aan Maroela Media bevestig die voorval word ondersoek. “Die skool en die beheerliggaam sien dit in ŉ ernstige lig. Dit is baie sleg vir die skool, die gemeenskap en onderwys in geheel. Ons wil egter die ouers en die gemeenskap verseker dat dissiplinêre stappe in terme van die skool se gedragskode gedoen sal word. Die departement van onderwys sal ook insake die voorval ingelig word,” het Van Zyl gesê. Van Zyl het gesê die onderwyser wat tussenbeide getree het, was tydens die voorval in die klaskamer. Sy was egter besig met boekkontrole en haar rug was vir ŉ oomblik gedraai. “Elke klaskamer het sy eie videokameras. Dit sal bestudeer word en in die ondersoek gebruik word.” Hy het gesê die skolier wat aangerand is, is nie ernstig beseer nie. “Ons het sy ouers in die kantoor gespreek en verduidelik wat die prosedures behels wat gaan volg.” Front Nasionaal het die voorval intussen streng veroordeel en gesê die party wil dit met die Vrystaatse onderwysdepartement opneem. “As die rolle omgeruil was, was dit teen hierdie tyd ‘n enorme rasseherrie!” het die party in ŉ verklaring gesê. Maroela Media het navraag gedoen by die departement van onderwys in dié provinsie en wag nog vir terugvoer. Die identiteite van die kinders word weerhou aangesien hulle minderjarig is.